ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που εξέδωσε το Συμβούλιο για την έγκριση της οδηγίας του Ευρωπαϊκού Κοινοβουλίου και του Συμβουλίου η οποία τροποποιεί την οδηγία 95/18/ΕΚ σχετικά με τις άδειες σε σιδηροδρομικές επιχειρήσεις

ΑΙΤΙΟΛΟΓΙΚΗ ΕΚΘΕΣΗ

1. Ιστορικο της προτασησ

Στις 22 Ιουλίου 1998 η Επιτροπή ενέκρινε πρόταση [1] οδηγίας του Συμβουλίου η οποία τροποποιεί την οδηγία 95/18/ΕΚ σχετικά με τις άδειες σε σιδηροδρομικές επιχειρήσεις [2].

[1] COM(1998) 480 τελικό, της 22.7.1998.

[2] ΕΕ L 143, της 27.6.1995, σ. 70.

Σκοπός της πρότασης ήταν να διευρύνει το πεδίο εφαρμογής της οδηγίας, προκειμένου να δημιουργήσει ισότιμους όρους ανταγωνισμού για τις ευρωπαϊκές σιδηροδρομικές επιχειρήσεις.

Το Ευρωπαϊκό Κοινοβούλιο ενέκρινε την πρόταση της Επιτροπής στην ολομέλειά του της 15ης Σεπτεμβρίου 1999.

Η Οικονομική και Κοινωνική Επιτροπή εξέδωσε γνώμη στις 26 Μαΐου 1999 [3].

[3] ΕΕ C 209, της 22.7.1999, σ. 22.

Στις 25 Νοεμβρίου 1999 [4] η Επιτροπή ενέκρινε την τροποποιημένη πρόταση μετά από την πρώτη ανάγνωση του Ευρωπαϊκού Κοινοβουλίου.

[4] COM (1999) 616 τελικό, της 25.11.1999.

Στην συνεδρίασή του της 9ης και 10ης Δεκεμβρίου 1999, το Συμβούλιο επέτυχε πολιτική συμφωνία επί της πρότασης ενόψει της έκδοσης της κοινής θέσης.

Στη συνεδρίασή του της 28ης Μαρτίου 2000 το Συμβούλιο εξέδωσε Κοινή Θέση.

2. Ιστορικο των προτασεων τησ επιτροπησ

Σημείωση: Η πρόταση την οποία πραγματεύεται η παρούσα ανακοίνωση αποτελεί τμήμα της αποκαλούμενης "δέσμης υποδομής" η οποία αποτελείται από πρόταση [5] οδηγίας του Συμβουλίου η οποία τροποποιεί την οδηγία 91/440/ΕΟΚ για την ανάπτυξη των κοινοτικών σιδηροδρόμων [6], από οδηγία του Συμβουλίου η οποία τροποποιεί την οδηγία 95/18/ΕΚ σχετικά με τις άδειες σε σιδηροδρομικές επιχειρήσεις [7] την οποία πραγματεύεται η παρούσα ανακοίνωση και από την πρόταση οδηγίας του Συμβουλίου για την κατανομή της μεταφορικής ικανότητας της σιδηροδρομικής υποδομής και την χρέωση της χρήσης της σιδηροδρομικής υποδομής και την πιστοποίηση της ασφάλειας.

[5] COM (1998) 480 τελικό, της 22.7.1998.

[6] Οδηγία του Συμβουλίου 91/440/ΕΟΚ της 29ης Ιουλίου 1991, ΕΕ L 237, της 24.8.1991, σ. 25.

[7] ΕΕ L 143, 27.6.1995 σ. 70.

Η Επιτροπή εκτιμά ότι δεδομένου ότι ορισμένα κράτη μέλη έχουν εκτεταμένα δικαιώματα πρόσβασης πέραν των απαιτήσεων του άρθρου 10 της Οδηγίας 91/440/ΕΟΚ, είναι αναγκαίο να διασφαλιστεί η δίκαιη, διαφανής και αμερόληπτη μεταχείριση όλων των σιδηροδρομικών επιχειρήσεων που ενδεχομένως δραστηριοποιούνται στην συγκεκριμένη αγορά, επεκτείνοντας τις αρχές χορήγησης αδειών σε όλες τις σιδηροδρομικές επιχειρήσεις. Ένα τέτοιο βήμα είναι επίσης αναγκαίο προκειμένου να επιτευχθούν οι "ισότιμοι όροι ανταγωνισμού".

Η τροποποιημένη οδηγία θα εφαρμοστεί συνεπώς σε όλες τις σιδηροδρομικές επιχειρήσεις, στο βαθμό που αυτές δεν περιορίζονται σε μεταφορές καθαρά τοπικού χαρακτήρα, είτε λόγω του σχεδιασμού του δικτύου που χρησιμοποιούν, είτε λόγω των οικονομικών τους προθέσεων.

3. Τροποποιησεισ που εισηχθησαν στο κειμενο σε σχεση με τισ τροποποιημενεσ προτασεισ τησ επιτροπησ

Το Συμβούλιο τροποποίησε το κείμενο εισάγοντας την έννοια των 'σχετικών τελωνειακών και φορολογικών διατάξεων' και ιδίως την έννοια 'διέλευση τελωνείων' [8] . Οι τροποποιήσεις αυτές υπενθυμίζουν την υποχρέωση που υπέχουν οι σιδηροδρομικές επιχειρήσεις, οι οποίες παρέχουν διεθνείς υπηρεσίες εμπορευματικών μεταφορών, να συμμορφούνται προς τις σχετικές τελωνειακές και φορολογικές διατάξεις, που αποτελούν ένα σημαντικό στοιχείο της ευρωπαϊκής νομοθεσίας.

[8] Βλ.αιτιολογική σκέψη 6, άρθρο 6 τέταρτο εδάφιο και άρθρο 13.

3.1. ΠΑΡΑΤΗΡΗΣΕΙΣ

Η Επιτροπή δεν αντιτίθεται στις εν λόγω προσθήκες και τις θεωρεί χρήσιμες τροπολογίες.

4. Συμπερασμα

Η Επιτροπή έλαβε όσο το δυνατό περισσότερο υπόψη της τις απόψεις του Ευρωπαϊκού Κοινοβουλίου που εκφράστηκαν σε πρώτη ανάγνωση, αποδεχόμενη την τροπολογία που προτάθηκε σε σχέση με το άρθρο 8 (προσθήκη της έννοιας της μη διάκρισης) ως προς τη σημασία της.

Η Επιτροπή είναι της γνώμης ότι ο συνολικός συμβιβασμός που επετεύχθη από το Συμβούλιο μετά από εντατικές διαβουλεύσεις και προσπάθειες κατά τη διάρκεια τριών προεδριών αποτελεί ισορροπημένο βήμα προόδου της σιδηροδρομικής πολιτικής, το οποίο θα συμβάλει στην αειφόρο ανάπτυξη του εν λόγω τρόπου μεταφοράς.

Η Επιτροπή είναι πεπεισμένη ότι η εν λόγω δεύτερη μεταρρυθμιστική φάση του νομικού πλαισίου των υπηρεσιών σιδηροδρομικών μεταφορών αποτελεί σημαντικό βήμα προς την κατεύθυνση της δημιουργίας "ισότιμων όρων ανταγωνισμού" για όλες τις σιδηροδρομικές επιχειρήσεις και συνεπώς εκδίδει θετική γνώμη.